RO Jurnalul Oficial al Uniunii Europene C 286/12

Publicarea unei cereri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

2013/C 286/05

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

REGULAMENTUL (CE) NR. 510/2006 AL CONSILIULUI

privind protecția indicațiilor geografice și a denumirilor de origine ale produselor agricole și alimentare (2)

„BORNHEIMER SPARGEL”/„SPARGEL AUS DEM ANBAUGEBIET BORNHEIM”

NR. CE: DE-PGI-0005-0803-17.03.2010

IGP ( X ) DOP ( )

1. Denumire

„Bornheimer Spargel”/„Spargel aus dem Anbaugebiet Bornheim”

2. Statul membru sau țara terță

Germania

3. Descrierea produsului agricol sau alimentar

3.1. Tip de produs

Clasa 1.6. Fructe, legume și cereale în aceeași stare sau transformate

3.2. Descrierea produsului căruia i se aplică denumirea de la punctul 1

„Bornheimer Spargel”/„Spargel aus dem Anbaugebiet Bornheim” – denumit în continuare „Bornheimer Spargel” – este Asparagus officinalis. În ținutul Bornheim, sparanghelul este recoltat în principal între a patra și a zecea perioadă de vegetație. „Bornheimer Spargel” este vândut cu coajă sau decojit. Decojirea se efectuează manual sau cu mașina de decojit sparanghel. Atât în cazul sparanghelului alb, cât și în cazul sparanghelului verde, lungimea nu trebuie să depășească 22 cm și nu trebuie să fie mai mică de 16 cm. Sparanghelul cu IGP „Bornheimer Spargel” trebuie să fie format bine [drept (lăstarii ușor curbați se acceptă), întreg, cu vârful închis]. De asemenea, acesta trebuie să fie fraged. Trebuie să fie fără mirosuri și gusturi străine sau defecte provocate de rozătoare sau insecte, precum și fără pământ sau alți contaminanți. Sparanghelul este prelucrat conform standardului UNECE FFV04 (Asparagus), chiar și în cazul vânzării directe către consumator.

Caracteristicile specifice ale „Bornheimer Spargel” sunt gustul caracteristic puternic și aromat, prospețimea și frăgezimea sa.

3.3. Materii prime (numai pentru produsele prelucrate)

—

3.4. Hrană pentru animale (numai pentru produsele de origine animală)

—

3.5. Etape specifice ale producției care trebuie să se desfășoare în aria geografică delimitată

Întregul ciclu de producție a „Bornheimer Spargel”, de la plantare la recoltare, trebuie să se desfășoare în aria geografică delimitată.

3.6. Norme specifice privind felierea, răzuirea, ambalarea etc.

Pentru păstrarea prospețimii și frăgezimii, sparanghelul tăiat este supus imediat după recoltare unui proces de răcire bruscă în apă cu gheață. Apoi acesta este sortat pe lungimi și calități. Este depozitat la temperatura de 1-2 °C în condiții de umiditate crescută. În apă poate fi păstrat maximum 6 ore.

Producătorul nu trebuie să întrerupă în niciun caz lanțul frigorific. Conținutul fiecărui pachet trebuie să fie uniform, adică fiecare unitate trebuie să conțină numai „Bornheimer Spargel” cu aceeași calitate, grupă de culoare și dimensiune. De asemenea, partea vizibilă a ambalajului trebuie să fie reprezentativă pentru ansamblul conținutului.

3.7. Norme specifice privind etichetarea

—

4. Delimitarea concisă a ariei geografice

Sparanghelul se cultivă în zona Kölner Bucht, cu un climat favorabil, situată pe terasele joase și medii ale cursului istoric al Rinului. Aceasta este situată pe malul vestic al Rinului, la nord de Bonn și la sud de Köln, în depresiunea delimitată la est de dealurile Rheinische Schiefergebirge, aflate pe malul opus al Rinului, și la vest de dealurile Kottenforst-Ville. Cuprinde zona comunei Bornheim și părți din comunele învecinate, și anume părți din comuna Alfter, orașul Brühl, orașul Wesseling și orașul Bonn. Este delimitată după cum urmează:

La nord, zona de cultivare este delimitată de Schlosspark din orașul Brühl, delimitarea urmând apoi drumul Brühler Landstraße până în localitatea Wesseling-Berzdorf. În continuare, delimitarea urmează Rodenkirchener Straße până în localitatea Wesseling-Keldenich. Apoi delimitarea face o buclă în jurul la Gut Eichholz și continuă către est pe lângă rafinăria Shell până la pășunea Wesseling-Urfelder. Granița de est pornește de la pășunea menționată pe Rin în sus în zona orașului Bonn până la granița dintre cartierul Bonn-Graurheindorf și Bonn. Granița de sud urmează granițele cartierelor Bonn-Graurheindorf, Bonn-Buschdorf, Bonn-Tannenbusch, Bonn-Dransdorf și Bonn-Messdorf până la Bonn-Lessenich și Alfter-Oedekoven, care aparțin zonei de cultivare, de unde pornește către vest. În vest, zona de cultivare este delimitată de străzile Alfterer Straße, Gielsdorfer Weg, Pelzstraße, Kronenstraße și Roisdorfer Weg. La capătul Roisdorfer Weg, delimitarea zonei geografice urmează granița orașului Bornheim, mai întâi către vest și apoi către nord, până la granița dintre orașul Bornheim și orașul Brühl. Delimitarea zonei geografice urmează mai departe granița acestei comune către est până la Walberberger Straße (denumită pe hărțile oficiale ca L 183). Delimitarea zonei urmează mai departe L 183 până la intersecția cu Pingsdorfer Straße, pe care o urmează în direcția nord-est până la Schloss Brühl.

5. Legătura cu aria geografică

5.1. Specificitatea ariei geografice

Climă: Orașul Bornheim este situat într-o zonă cu climă favorabilă, între orașele Köln și Bonn. La sud de Bonn, valea Rinului se deschide după ce a străbătut dealurile Rheinische Schiefergebirge și continuă către Kölner Bucht. Câmpia Rinului este delimitată la est de Siebengebirge și lanțurile centrale ale Bergische Land, la vest de dealurile Kottenforst-Ville. Această depresiune delimitată la est și la vest de dealuri asigură câmpiei Rinului o protecție deosebită. Prin urmare, caracteristicile climatice sunt deosebit de favorabile pentru culturile de fructe și legume. Acestea sunt caracterizate prin temperaturi medii anuale relativ ridicate și precipitații suficiente. Prin urmare, perioada de vegetație începe aici semnificativ mai devreme și se încheie, de asemenea, mai târziu decât în zonele învecinate.

Sol: O caracteristică unică pentru „Bornheimer Spargel” este zona de cultivare aflată pe terasele joase și medii ale cursului istoric al Rinului. În această zonă a cursului istoric al Rinului, solul este nisipos cu straturi de argilă, ceea ce, pe de o parte, ca urmare a conținutului ridicat de nisip, duce la încălzirea timpurie a solului, iar, pe de altă parte, argila oferă substanțele nutritive necesare creșterii sparanghelului.

Factori umani: Caracteristicile și renumele „Bornheimer Spargel” se datorează și cunoștințelor și experienței producătorilor din zona geografică. Experiența producătorilor a fost menționată încă din 1943 într-un articol din revista „Westdeutschen Beobachter”. Potrivit acestui articol, un cunoscător poate deosebi cu ușurință „Bornheimer Spargel” de alte tipuri de sparanghel deoarece, la vremea respectivă, în Bornheim era utilizată o metodă mai veche de cultivare a sparanghelului, prin care sparanghelul era tăiat mai puțin profund în comparație cu tehnica aplicată la Mainz și, prin urmare, acesta era mai puțin lemnos. Chiar și în prezent, când se utilizează metode de cultivare moderne, datorită experienței tradiționale îndelungate de care dispun, producătorii din zonă pot alege parcelele cele mai adecvate pentru cultivarea sparanghelului.

5.2. Specificitatea produsului

Situarea favorabilă a ariei geografice protejate în Kölner Bucht permite o creștere rapidă a sparanghelului primăvara. Această creștere rapidă este esențială pentru caracterul fraged și suculent al sparanghelului.

Produsul se bucură de un renume deosebit, care se datorează tradiției sale îndelungate, documentată de surse actuale.

Încă de pe vremea romanilor, Bornheim era cunoscut ca grădina de legume și fructe a coloniilor romane (Colonia bonnensis și Colonia agrippina, numele de atunci ale orașelor Bonn și Köln). Chiar și sparanghelul și știința cultivării acestuia au fost aduse pe malul Rinului de către romani.

Numai „Bornheimer Spargel” are deja o tradiție de aproape 300 de ani. Documente vechi atestă cultivarea sparanghelului de către măicuțe în grădinile mănăstirii „Annenkloster” din Alfter încă din 1719. Nobilimea locală a cumpărat în jurul anului 1769 întreaga producție de sparanghel din zona Bornheim, pe care l-au adus la castelul Dyck și la curtea din Köln. Încă din 1840, câteva sute de producători din Bornheim și din satele învecinate mergeau la Köln să își vândă pe piață legumele, în special sparanghelul.

Cultivarea sparanghelului s-a răspândit în mod semnificativ în zona Bornheim la începutul secolului XX ca urmare a distrugerii de către filoxera a viței-de-vie, cultură dominantă la acea vreme.

Pe pagina de internet a „Seeheimer Kreises” (un grup consacrat în cadrul partidului social-democrat din Germania, SPD) se găsește un articol intitulat „Mit der MS Beethoven nach Unkel”, care menționează că în excursiile acestui grup se servește tradiționalul „Bornheimer Spargel”. Acest fapt arată că „Bornheimer Spargel” se bucură de un renume chiar și în cercurile politice naționale încă din 1988.

În fiecare an se sărbătorește „Bornheimer Spargelfest”, care beneficiază de o largă acoperire mediatică și publică și care deschide sezonul pentru „Bornheimer Spargel”. În cadrul acestui festival este aleasă regina „Bornheimer Spargel”. Un articol publicat în „Bonner Rundschau” la 11 mai 2010 consemnează sub titlul „Spargelfest: Bornheimer «Kö» wird zur Festmeile”: „Bornheimer Spargel este un produs deosebit.” În continuare, primarul salută ziua sparanghelului și a sănătății: „Ziua sănătății are multe în comun cu sparanghelul! O specialitate regională nu numai sănătoasă, ci și gustoasă, poate contribui la sănătatea și bunăstarea generală.”

Conform unui articol cu titlul „Bornheimer Spargel se vinde ca pâinea caldă” publicat în Bonner Generalanzeiger Online la 14 mai 2007, tema festivalului a fost nu numai sparanghelul, ci și Europa, pe lângă primar participând și europarlamentarul Hieronymi și consuli din mai multe țări europene. Sub poza publicată apare textul „Europa și sparanghelul: o combinație atractivă”. Această asociere a continentului cu produsul arată importanța deosebită a „Bornheimer Spargel” pentru regiune.

Conform unui articol din 2008 intitulat „Augenweide und Gaumenfreude” („O desfătare vizuală și gustativă”), orașele învecinate (Brühl și Bornheim) au promovat împreună turismul în regiune sub sloganul „Brühl und Bornheim – immer eine Spargellänge voraus” (Brühl și Bornheim – la un sparanghel distanță). Aceasta dovedește că ambele municipalități folosesc renumele „Bornheimer Spargel” în scop promoțional. Același slogan este folosit și în ghidul turistic pentru cicliști „Die Bonner Burgenrunde”.

Un articol publicat în 19 mai 2006 poartă titlul „Sparanghelul din Brühl-Bornheim – un produs de calitate superioară”.

Un alt articol în care apare o analiză a avantajelor și dezavantajelor centrului orașului Bornheim amintește faptul că, pentru Bornheim, „sparanghelul reprezintă o specialitate locală”. În publicația parcului natural Rheinland, „Kostbarkeiten der Region aus Brühl & Bornheim (2009)” („Specialități culinare din regiunea Brühl & Bornheim”), „Bornheimer Spargel” este descris ca „cel mai cunoscut produs din regiunea Rinului”, apreciat și de gurmanzii din alte regiuni.

Un articol publicat la 14 martie 2012 de autoritățile orașului Bornheim propune denumirea oficială „Bornheim – Die Spargelstadt” („Bornheim – orașul sparanghelului”). Aceasta dovedește importanța deosebită de care se bucură „Bornheimer Spargel” din partea autorităților municipalității.

O analiză a premiilor câștigate confirmă renumele produsului „Bornheimer Spargel”. Conform analizei, care a inclus premiile câștigate în timpul recoltelor din 2009-2011 (perioada aprilie-iunie), „Bornheimer Spargel” a câștigat cu peste 10 % mai multe premii decât sparanghelul comercializat ca „Deutscher Spargel”.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

Gustul specific caracteristic, puternic-aromat, se datorează calităților deosebite ale solului și condițiilor climatice ale zonei de cultivare. Solul nisipos asigură o creștere uniformă. Stratul de argilă aflat dedesubt asigură elementele minerale. Prospețimea și frăgezimea sparanghelului este asigurată de solul prezent în aria geografică, deosebit de propice pentru cultivarea sparanghelului, precum și de modul de manipulare după recoltă, acesta putând fi păstrat în apă maximum 6 ore.

Proprietățile gustative deosebite, experiența îndelungată a cultivatorilor locali și lunga istorie a produsului stau la baza renumelui deosebit al „Bornheimer Spargel”.

Trimitere la publicarea caietului de sarcini

[articolul 5 alineatul (7) din Regulamentul (CE) nr. 510/2006 (3)]

Markenblatt, vol. 27 din 3 iulie 2009, partea 7a-aa, p. 12

http://register.dpma.de/DPMAregister/geo/detail.pdfdownload/6200

(1) JO L 343, 14.12.2012, p. 1.

(2) JO L 93, 31.3.2006, p. 12. Înlocuit de Regulamentul (UE) nr. 1151/2012.

(3) A se vedea nota de subsol nr. 2.